
Citind cartea istoricului literar clujean Lelia 
Nicolescu, Cu „zilierii condeiului”de la Blaj la 
Alba Iulia (Cluj-Napoca: Casa Cărţii de Ştiinţă, 
2018), am constatat încă o dată că istoria 
românilor e, în mare măsură, istoria înfruntării 
reţelelor de către singuratici. Militar, istoria 
bătăliilor dintre domnii ţărilor române şi variile 
imperii sau trufaşe regate înconjurătoare, 
confirmă această singurătate. Cultural, vocile 
izolate care răsar din când în când pentru a 
depune mărturie cronicărească despre urgiile 
abătute peste români reafirmă acest lucru. De la 
Mihai Viteazul, trecând prin Constantin 
Brâncoveanu şi sfârşind cu Tudor Vladimirescu, 
Gheorghe Lazăr şi Nicolae Bălcescu, e plină 
istoria românilor de personaje pe care ceasul 
morţii le-a găsit singure, după ce-şi scuturaseră în 
felurite lupte tot norocul. 

Mihai Eminescu ajunsese să-şi pună nădejdea 
în moarte, în extincţia fizică naturală a ticăloşilor, 
pentru salvarea neamului românesc: „Garanţia 
învingerii adevărului şi binelui în lumea aceasta 
este moartea. Dacă moartea nu s-ar îndura să ne 
scape de o generaţie în disselecţiune [...], dacă 
moartea n-ar pune adevărul la adăpost de onoarea 
de a fi coexistat alături de partea criminală şi 
stupidă a omenirii, niciodată naţiile n-ar fi putut 
strânge acel capital de adevăruri care înnobilează 
aspra lor luptă pentru existenţă. E o fericire 
pentru noi că prostia şi perversitatea fiind 
nemuritoare, cel puţin proştii şi perverşii în 
concret sunt muritori” (Nicolescu, 157). Dar 
fenomenul descris de Eminescu are şi o parte 
negativă, şi anume că, la scara istoriei, e foarte 
greu de detectat la distanţă de un secol sau două 
pe mărunţii ticăloşi, miriadele de microbi ai 


istoriei care au săpat la rădăcina neamului şi a 
marilor săi oameni. Teoriile conspiraţiei care 
abundă şi azi în cazul lui Eminescu (dar cine mai 
ştie de ce a înnebunit un alt adversar al intereselor 
germane în România lui Eminescu, şi anume 
marele Alexandru Papiu-llarian) ne indică 
dificultatea în care ne găsim de a identifica şi 
reconstitui reţelele care au acţionat, mercenar, în 
România lui Eminescu. Unii dintre ei erau 
obscuri atunci şi au rămas şi mai obscuri până 
astăzi: erau pe când nu s-au zărit. Erau şi dintre 
cei ale căror nume umpleau coloanele ziarelor şi 
revistelor culturale, dar majoritatea sunt figuri de 
note de subsol de monografie academică. 

Ceea ce e mai trist e că între timp au ajuns note 
de subsol şi marile figuri ale trecutuui nostru, că 
întreg sinaxarul nostru cultural a devenit de nişă. 
Şi asta pentru că astăzi, în România, oamenii 
reţelelor - ceea ce leronim G. Bariţiu numea 
„automaţi obscuri” 1 - au pus mâna pe întregul 
nostru sistem de filtrare culturală. Dacă trecutul 
românesc e populat de giganţi singuratici roşi pe 
la călcâie de haite de bicisnici, prezentul 
românesc e dominat de haite de bicisnici care ţin 
sub călcâi memoria giganţilor trecutului şi toate 
mlădiţele viitorului. Marii noştri scriitori, clasici 
precum Goga, Coşbuc sau Hogaş, sunt scoşi din 
manuale şi din programele de învăţământ în 
aplauzele unor nulităţi care, cu ajutorul unor vaste 
reţele mediatice şi instituţionale, au ajuns să 
domine discursul public despre cultura sau despre 
învăţământul din România. Din lumea culturală a 
prezentului, promovate - mediatic şi financiar - 
sunt mai ales vocile care găsesc oricând prilej de 
a denigra, minimaliza şi demitiza această cultură, 
istoria şi realizările românilor. în aceste condiţii, 

cum să mă mai mir că o elevă de liceu m-a 
întrebat inocent, cu aerul că i s-a aprins în sfârşit 
beculeţul, dacă Liceul „Calistrat Hogaş” din 
Piatra Neamţ poartă numele scriitorului Calistrat 
Hogaş despre care tocmai le vorbisem ei şi 
colegilor ei. Nu e vina elevei, ci a mediului - 
părinţi, profesori - care lasă aceste suflete să 
băltească în cloaca digitală care a devenit 
România, o ţară unde cuvântul nu se mai 
vehiculează prin scris şi citit, ci prin oralitatea 
ţăţească a televiziunilor. 

Având în vedere climatul actual, demersul 
Leliei Nicolescu - veche profesoară de română 
din Cluj care s-a format şi la „şcoala” lui l.D. 
Sârbu, un alt perdant singuratic al istoriei 
româneşti - de a scoate la lumină în această carte 
activitatea de gazetari dedicaţi ideii naţionale a 
unor oameni precum: George Bariţiu, Teodor V. 
Păcăţian, Alexandru Roman, Mihai Eminescu, 
loan Slavici, Constantin Stere, Valeriu Branişte, 
Nicolae lorga şi Octavian Goga poate fi sortit 
unei receptări difuze. Publicul de azi joacă în alt 
film. Nu doar că nu ştie cine sunt mulţi dintre cei 
de mai sus, dar nici nu vrea să ştie şi nici nu mai 
are instrumentele care să îl ajute să recepteze 
istoriile celor de mai sus. Suntem prinşi în plină 
aporie a lui Zenon, în care pentru a demonstra 
importanţa acestor figuri trebuie să demonstrăm 
importanţa ideii naţionale, pentru a face acest 
lucru trebuie să demonstrăm existenţa naţiunii, 
pentru a demonstra acest lucru trebuie să 
demonstrăm existenţa unei conştiinţe naţionale 
sau a unei culturi române şi tot aşa, din jumătate 
în jumătate, ne pierdem în infinitul mic care 
corespunde perfect statutului nostru actual. 
România, ieşită de sub zodia unor conştiinţe 
precum cele din vajnicul volum al Leliei 
Nicolescu, e o ţară infinit de mică pentru că aşa se 
uită la ea, cu ocheanul întors, pidosnic, elita de 
reţea care o exploatează. 

în secolul al XlX-ea, adică atunci când s-a 
clădit România pe care o mai locuim încă 
(cultural şi insituţional, de la clădiri şi grădini 
botanice, la biblioteci şi universităţi), singurătatea 
era asumată în numele idealului naţional. După 
cum spunea loan Raţiu în şedinţa din 23 mai 1894 


la procesul Memorandumului, în replică la 
acuzaţiile procurorului Vita Sandor: „Curtea cu 
juraţi poate să aducă hotărâri individuale asupra 
noastră, ca oameni singuratici, dar ea nu poate 
judeca asupra conştiinţei noastre, care este 
conştiinţa poporului românesc!”. 2 

Personajele evocate de Lelia Nicolescu sunt 
„cărăuşi ai cuvintelor”, uneori chiar 
contrabandişti ai cuvintelor, ideilor şi 
sentimentelor naţionale de vreme ce introduceau 
între marginile imperiului Austro-Ungar mărfuri 
interzise. Oameni precum George Bariţiu, Teodor 
V. Păcăţian sau Valeriu Branişte şi-au zidit 
întreaga existenţă în publicistica lor, înfruntând 
cenzura, închisorile şi lipsurile financiare. 
Alexandru Roman avea şi o catedră universitară, 
cum au avut şi Stere şi cu lorga, dar Eminescu şi 
Goga nu. Unii dintre aceşti scriitori s-au atacat 
între ei, lorga vitriolându-1 pe Stere, pe care-1 
considera un „basarabean odios”, iar Goga, pe 
Slavici. Marea Unire a trecut prin furcile caudine 
ale alegerii pe care au fost silite să o facă elitele 
româneşti înainte de intrarea în război din vara lui 
1916. Pe cine voiam să recuperăm: Basarabia sau 
Transilvania şi Bucovina? Răspunsul la această 
întrebare nu avea de a face atât cu rusofilia sau 
germanofilia unora sau altora, cât cu iubirea 
disperată a unui Stere pentru Basarabia lui natală 
sau a unui Goga pentru Ardealul lui îndelung 
oprimat. Un mileniu de opresiune maghiară nu i- 
a dezrădăcinat pe românii din Transilvania cât un 
veac de stăpânire rusească pe românii din 
Basarabia, argumenta Stere, deci urgenţa era 
dezrobirea Basarabiei şi intrarea în război alături 
de Germania şi Austro-Ungaria împotriva Rusiei. 
Slavici visa la „o Românie puternică, ca stat 
naţional ortodox, centru al vieţii româneşti” şi 
scria: „România Mare, zic unii, s-a înfiinţat, ce-i 
drept, dar e desfiinţat statul românesc, iar statul 
poliglot, în care se pierde, are hotarele deschise şi 
spre Bulgaria şi spre Serbia şi spre Ungaria” 
(Nicolescu, 194). Din această cauză, tânărul Goga 
îi cânta încă din 1910 prohodul lui Slavici, pe care 
îl considera mort pentru cauza naţională. Prins 
între trei imperii (Otoman, Ţarist şi Austro- 
Ungar) şi având trebuinţă de „aprobarea” altor trei 

(Francez, Britanic şi German) pentru a-i fi 
recunoscută existenţa, independenţa, frontierele şi 
dinastia, micul stat român răsărit în a doua 
jumătate a secolului al XlX-lea a trebuit să dea 
dovadă de mare energie naţională şi pricepere 
diplomatică pentru a-şi consolida poziţiile. Dar, 
după cum scriau în toiul Primului Război Mondial 
Ion Rusu Abrudeanu şi Vasile Stoica, fiecare 
victorie a României Mici dădea un nou suflu de 
viaţă şi românilor ardeleni. Alexandru Roman 
nota că, la alegerea lui Alexandru loan Cuza ca 
domn al Principatelor, în 1859, ţăranii români din 
Transilvania închinau strigând „Să trăiască badea 
Ion”, astfel încât „străinii potrivnici să nu-i 
înţeleagă” (Nicolescu, 105). Unirea de la 1859, 
câştigarea Independenţei şi proclamarea 
Regatului nu au fost evenimente interne ale 
statului român, ci evenimente interne ale întregii 
românimi din acel „imperiu al 
improbabilităţilor” 3 care era Austro-Ungaria. 

Volumul Leliei Nicolescu recuperează o 
epocă a istoriei românilor în care elitele ştiau să 
îşi facă datoria luptând pentru naţiune şi 
negociind pentru ea, nu pe spinarea ei. La rândul 
lui, poporul, atât cât permiteau împrejurările 
socio-politice şi nivelul de alfabetizare, era 
receptiv la modul în care, prin idee şi prin faptă, 
elitele ştiau să structureze naţiunea. Departe de a 
fi, aşa cum o propovăduiesc demitizatorii, doar 
rezultatul unei combinaţii aleatorii de mase 
veşnic inerte cu elite veşnic corupte, România 
victoriană (pentru că nu e nimic de Belle Epoque 
în vieţile de mucenici ai condeiului pe care le-au 
dus aceşti luptători ardeleni) pe care o evocă Lelia 
Nicolescu e una în care elitele structurau cu 
succes naţionalitatrea genetică, difuză, în 
personalitate naţională. 

Iar această structurare trebuia făcută în 
condiţiile în care neamul românesc era ţinta unor 
insulte care amintesc, în mod straniu, de ceea ce 
se întâmplă astăzi. Doar că, dacă atunci aceste 
insulte veneau din partea unor străini care formau 
o pătură supeipusă, cum erau ungurii în 
Transilvania, astăzi ele vin din chiar sânul naţiunii 
române. 

Iată-1, de exemplu, pe G. Bariţiu condamnând 


şcolile maghiare din Transilvania pentru „spiritul 
lor antiromânesc [...] şcoli făcute anume pentru a 
întuneca spiritele, ce ne împlânta dispreţ chiar 
către noi înşine, a ne falsifica istoria şi a-şi bate 
joc de originea noastră”. Profesorul maghiar de 
istorie îşi apostrofa elevii români numindu-i 
„neam de hoţi de ai lui Romulus” (Nicolescu, 38- 
39). De acelaşi tratament s-a bucurat şi Octavian 
Goga care, împreună cu colegul lui de bancă, loan 
Lupaş, era obiectul urii profesorului de istorie 
Tompa Arpad, care i-a numit: „şerpi veninoşi pe 
care statul maghiar îi încălzeşte la sân!” 
(Nicolescu, 272). Interesant e că, peste ani, ajuns 
student, Goga va fi chestionat de rectoratul 
universităţii budapestane: „E drept că D-ta ai 
condus greva împotriva profesorului patriot 
Tompa Aipad, din ură faţă de tot ce e maghiar?” 
Goga le scria suprins părinţilor că autorităţile 
universităţii îi aveau dosarul, cu informaţii despre 
întreaga lui viaţă şi cu toate poeziile lui, în 
traducere (Nicolescu, 272). După cum s-a văzut şi 
din dosarul de siguranţă austro-ungară al lui 
Iorga, publicat de Cornelia Bodea şi Radu-Ştefan 
Vergatti, marii noştri patrioţi au fost tot timpul 
înconjuraţi de reţele. Au fost, şi probabil că acum 
sunt şi mai multe, mreje întregi de „automaţi 
obscuri” care îşi câştigă mizerabila lor pâine 
spionând şi hărţuind mai mult sau mai puţin 
discret marile voci ale neamului românesc. 

Lupta pentru demnitate naţională a românilor 
din Transilvania era atacată de autorităţi drept un 
simptom al rusofiliei românilor sau chiar drept un 
semn de comunism, după cum îi spune în 1845 
consilierul vienez Somlyai lui Bariţiu că „atunci 
când Gazeta îndeamnă pe români la muncă şi la 
câştigarea de proprietăţi ea propagă comunismul 
căci legile ţării nu suferă ca valahii plebei să aibă 
proprietăţi de pământ” (Nicolescu, 42). După cum 
va nota şi fiul lui George Bariţiu, Ieronim, rolul 
românilor în angrenajul civilizatului 
contituţionalism austro-ungar era unul singur, cel 
de slugi: „Aceasta pretinde şi guvernul unguresc 
de la naţiunea română, că adecă ea să nu mai ţină 
la pămînt şi la moşia sa strămoşească pe care o a 
răscumpărat cu şiroaie de sânge şi dări grele de 
milioane, să se dezmoştenească pe sine de bună 

voie, să se dezbrace de toate drepturile sale 
politice ca naţiune şi factor politic şi, imitînd pe 
baronul Jozsika, Nopcea şi alţi renegaţi să zică 
naţiunii maghiare şi guvernului ei, bătîndu-se cu 
pumnii în piept şi smulgîndu-şi părul: Pater 
pecavi, mea culpa, mea maxima culpa ! Măriţi 
stăpînitori! iertăciune pentru păcatele mele din 
trecut, iată vin eu de bună voie să vă rog a fi 
stăpîni după cum vă va plăcea peste moşia, peste 
averea mea mişcătoare, peste biserica şi şcoala 
mea, cu un cuvînt, peste tot şi toate cîte mi-am 
putut cîştiga în decursul atîtor secole de umilire şi 
împilare. Vă sărut mîinile şi pintenii şi vă promit 
sărbătoreşte că eu şi neam de neamul meu nu mă 
voi mai numi român, nu voi mai vorbi dulcea 
limbă care vă supără atît de mult finul d-voastră 
auz, îmi voi maghiariza numele primit din botez, 
nu voi mai hori, nici voi mai eînta doinele şi 
cîntecele de dor şi voiniceşti învăţate de la mama 
română, ci pe acelea ale d-voastră, iar în loc de 
jocurile mele naţionale voi juca tot numai 
ciardaşul unguresc. Voi face toate acestea şi încă 
şi mai mult, voi denunţa chiar pe părinţi, pe fraţi 
şi pe surori dacă nu vor face şi ei ca mine, numai 
să mă lăsaţi să mă bucur şi eu de bunătăţile 
constituţionalismului şi de libertăţile 
parlamentului maghiar din Budapesta”. 4 

Acuzaţi de „reacţionarism”, românii au 
răspuns prin G. Bariţiu că românii sunt într-adevăr 
astfel pentru că reacţiunea înseamnă „necurmata 
opoziţie şi năzuinţă de a strica instituţii, legi şi 
prefaceri politice întocmite şi decretate de către 
alţii”, adică de „cele trei naţiuni transilvane” 
(ungurii, saşii şi secuii) care „tiraniseră” naţiunea 
română vreme de sute de ani până în acel moment 
(Nicolescu, 57). 

Uneori, patetismul reţinut al fruntaşilor 
ardeleni lasă loc umorului de cea mai dacică 
extracţie. De exemplu, când Agoston Trefort, 
ministrul Cultelor şi Instrucţiunii din Ungaria, a 
venit la Blaj ca să vadă cum se aplică legea 
maghiarizării şcolilor confesionale nemaghiare, la 
masă i s-a vorbit în ungureşte: „Dar eruditul 
canonic loan Micu Moldovan i se adresează în 
româneşte când e prezentat înaltului oaspete. 
Ministrul îl priveşte de sus şi exclamă 


batjocoritor: «Eşti aşa de mic că ai încăpea în 
buzunarul meu». Profesorul, mic de statură, într- 
adevăr, dar inteligent şi citit, îi răspunde prompt: 
«Dacă m-aş afla în buzunar, acolo ar fi mai multă 
minte decât în capul dumitale»” (Nicolescu, 61). 

Alexandru Roman (1826-1897), persecutat de 
autorităţile maghiare din Beiuş pentru că, în 
calitate de profesor, „arde de dragul limbii 
române”, a fost primul titular al catedrei de limba 
română la Universitatea din Pesta, unde va căra 
toată viaţa lăzi de cărţi româneşti de la Bucureşti. 
Roman îi scria în 1894 bunului său prieten I. 
Micu-Moldovan, că ar fi timpul ca românii „să 
încete cu iperloialitatea cea umilitoare” şi să se 
„sufulece” faţă de „drăguţul de împărătuş” fiindcă 
altfel „nu ne bagă în samă!” (Nicolescu, 118-119). 

Eminescu ironiza şi el articolele apărute în 
presa germană cerând colonizarea României cu 
nemţi pe motivul că în România „existau bogăţii 
care aşteptau să fie exploatate, dar muncitorii 
români erau leneşi”. Mai mult, aşa cum s-a 
întâmplat cu coloniştii germani sau elveţieni în 
Basarabia ţaristă, unde românii au fost daţi afară 
din casele şi gospodăriile lor pentru a face loc 
raselor superioare, se cerea ca statul român să 
plătească transportul intrepizilor colonişti 
germani, ceea ce îl făcea pe Eminescu să 
comenteze: „Nimic nu e mai admirabil decât 
naiva imperturbare [...] de a pretinde că 
muncitorul cel trândav român să plătească până şi 
cheltuielile de transport acelor nemţi care n-au cu 
ce trăi în ţara lor şi care vor să vie să-l cucerească 
pe acelaşi trândav pe cale economică” (Nicolescu, 
151). 

Despre modul în care românii erau excluşi de 
către breslele saşilor transilvăneni de la învăţarea 
meseriilor s-a scris mult în epocă, şi mecanismul 
pus la punct atunci la scară meşteşugăresc- 
provincială s-a dezvoltat mai târziu într-unul de 
dimensiuni continentale, pitrivit epocii diviziunii 
globale a muncii: ,Acest scop însă ei şi-l pot 
ajunge numai atuncea cînd vor răpi românului 
orice mijloace şi ocaziune de a putea concura cu 
ei. Ce fac ei dară? Mai întîi introduc castele şi 
corporaţiunile profesionistice şi industriale, de la 
care, în puterea privilegiilor cu care sînt 

înzestrate, românul este exclus de la orice 
profesiune sau alt ram al industriei. [...] Astfel, 
vedem pe sărmanul român aducând, în curs de 
secole, productele sale crude la tîrgurile săseşti 
unde este expus cu totul arbitrariului 
cumpărătorilor săi. [...] în modul acesta ne putem 
explica prea uşor pentru ce românul nu a putut 
înainta atîta timp în starea sa materială. Cum a 
putut înainta şi îmbunătăţi starea lui cînd a fost 
condamnat a fi, în curs de secole, victima pacientă 
a clăcii şi a dijmei, pe de o parte, iar pe de altă 
parte, a industriei şi a manufacturii străine?”. 5 

Fruntaşii ardeleni au exprimat cel mai bine 
experienţa unui popor retrogradat din punct de 
vedere cultural şi economic, aşa cum era poporul 
român dintre graniţele Austro-Ungariei, atunci 
când, în Memorandum -ul din 1892, scriau că 
maghiarii, prin politica lor persecutorie politic şi 
cultural şi descurajantă economic, urmăreau „a ne 
duce la decadenţă culturală şi economică, pentru 
ca să ne facă accesibili pentru renegarea 
naţională” 6 . 

Autobiografia bunicului Leliei Nicolescu 
împreună cu cercetările genealogice ale autoarei 
refac, în ultima secţiune a cărţii, orizontul istoric 
al unei familii de ţărani şi meşteşugari care, 
umblând la şcoli, citind cărţile lui lorga şi ale altor 
fruntaşi ai neamului, a devenit o familie de 
oameni de carte care, după cum scria Goga, nu au 
uitat că „noi toţi care învârtim condeiul azi avem 
un tată sau un moş în opinci” (Nicolescu, 337). 

Cartea aceasta e mai mult decât o carte de 
portrete. E o carte de rezonanţe peste veac, o carte 
de pomenire, o carte care îi leagă pe cei de azi, 
câţi mai sunt lucizi, de cei de ieri în speranţa că 
această legătură ne va ajuta să prindem, ca 
naţiune, şi ziua de mâine. E o carte de învăţătură 
şi, ca atare, un mic act jertfelnic. Concluzia 
trebuie să aparţină autoarei: „«Arborele», cu 
atâtea ramuri ale familiilor de obârşie ţărănească 
- precum cel al familiei Munthiu - arată că lumea 
«opincarilor» n-a fost doar un benefic rezervor de 
spor demografic, ci, mai ales, un adevărat tezaur 
de valori morale, transmise din generaţie în 
generaţie. Oameni paşnici, îndelung răbdători, 
obişnuiţi cu munca nerăsplătită, ţăranii au fost, în 


acelaşi timp, purtătorii unui românism cuminte: 
erau români şi voiau să rămână români, în ciuda 
celor ce se străduiau să-i facă unguri, ruşi sau 
nemţi. «Obişnuiţi să trăiască în umbra 
evenimentelor făcătoare de istorie» - cum 
remarca Liviu Rebreanu, ei ies la lumină în 
ceasuri hotărâtoare pentru ţară: la alegerea lui 
Cuza, la Plevna şi Smârdan, la Alba lulia. Apoi se 
întorc în lumea lor modestă, dar nu şi săracă 
sufleteşte. 

Ei şi urmaşii lor au alcătuit acea sută de mii 
care, prin prezenţa lor, a dat greutate Hotărârii 
dezrobitoare. Sufletul colectiv depăşise de mult 
hotarele vechi şi noi, crescuse în timp îndelungat, 
lent la început, apoi precipitat în anii duri ai 
războiului. Dacă nu ai urmărit devenirea în timp, 
această rară unitate a lumii româneşti apare ca un 
miracol de neexplicat. Dar la pregătirea ei s-a 
lucrat veacuri” (Nicolescu, 354). 

